ועדת הכספים, כנסת 18, פרוטוקול מספר 415, 2010-06-09 09:15

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: לפני שאנחנו מתחילים בסדר היום, לכבוד הוא לי ולעונג לברך את חבר הוועדה החדש, השר לשעבר ראלב מג'אדלה.

משה גפני: ברוך הבא לוועדתנו.

משה גפני: כפי שאתה יודע, הוועדה מאוד מעניינת, חוץ מהיושב ראש שאתו יש בעיות, אבל החברים הם טובים מאוד.

משה גפני: אני בטוח שאתה תתרום הרבה מאוד לוועדה.

משה גפני: הוועדה עוסקת בכל מכלול הנושאים שקיימים במדינה.

משה גפני: אני באופן אישי שמח על כך שאתה כאן.

משה גפני: אתמול התקיים כאן דיון על משרד התרבות והתגעגעתי אליך.

גאלב מג'אדלה: תודה רבה.

גאלב מג'אדלה: זה הדדי.

משה גפני: אני מאחל לך הצלחה.

משה גפני: אני מתנצל על כך שאנחנו מתחילים באיחור, אבל התקשרו אלי ומסרו לי שמנכ"ל משרד ראש הממשלה יבוא בעוד כמה דקות כי התעוררה איזושהי בעיה.

משה גפני: אנחנו תיאמנו את המועד באופן מסודר.

משה גפני: לפי החוק הקיים, צריך לדווח על מפת אזורי עדיפות, נדמה לי ב-15 בינואר וזה עדיין לא נעשה.

משה גפני: בכל מקרה, גבי גולן, לפני שאתה מציג את המצגת, אני מבקש מחברי הכנסת המציעים להעלות את הצעתם.

טלב אלסאנע: אדוני היושב ראש, מסר לי חבר הכנסת אברהים צרצור שמסיבות אישיות נבצר ממנו להגיע והתבקשתי על ידו להעלות את ההצעה שלו.

משה גפני: בסדר.

משה גפני: יש גם הצעה שלך.

טלב אלסאנע: יש הצעה שלי בנושא של מפת הטבות המס.

משה גפני: על סדר היום היו שני דברים: הראשון, מפת אזורי עדיפות, ובנושא הזה על פי החוק הממשלה חייבת לדווח לוועדת הכספים.

משה גפני: הדבר השני הוא הצעת החוק של חבר הכנסת אפללו שהיא אמנם לא קשורה למפת אזורי עדיפות אלא להטבות המס ואני ביקשתי לדון בזה ביחד.

משה גפני: אמר לי מנהל הוועדה שיש הצעות שלכם ולכן אמרתי שבמקום שנחכה עם ההצעות שלכם – אנחנו דנים על כל המכלול הזה – במשך חודש, אז יהיה זמן לדון בזה, נצרף את הכל ביחד.

משה גפני: בעצם אנחנו דנים על דבר אחד, על מפת אזורי עדיפות.

משה גפני: נתחיל בחברי הכנסת המציעים ויכול להיות שאתה תייצג את חבר הכנסת אברהים צרצור ואתה יכול לייצג גם את עצמך, ולאחר מכן ידברו ממשרד ראש הממשלה ואני מקווה שגם המנכ"ל יגיע.

משה גפני: לאחר מכן נעבור לחוק של אלי אפללו.

משה גפני: בבקשה, חבר הכנסת טלב אלסאנע.

טלב אלסאנע: בוקר טוב.

טלב אלסאנע: אני רוצה לציין כבוד היושב ראש לגבי העניין של מפת העדיפויות הלאומיות שאושרה והוצגה שאכן יש בה שינוי בכל מה שנוגע להתייחסות לאלמנט של הסוציו-אקונומי כמרכיב בקביעת הישוב שייכלל או לא ייכלל.

טלב אלסאנע: זה בעקבות המלצות או החלטת בית המשפט הגבוה לצדק שאמר שהסוגיות האלה אינן נושא לממשלה אלא לכנסת והכנסת אכן התחכמה והעבירה את זה לממשלה במסגרת חוק ההסדרים והסמיכה את הממשלה לאשר, אבל את המרכיבים, את הפרמטרים, היא אכן קבעה.

טלב אלסאנע: במסגרת מפת העדיפויות הלאומיות נפל דבר.

טלב אלסאנע: אני לא אתייחס לגליל ולנגב, בהם יש ייצוג במסגרת המפה, והייצוג הוא סביר, אלא אומר שיש התעלמות מהישובים הערביים באזור המשולש.

טלב אלסאנע: אמרו שכאילו זה המרכז, הוא מפותח וראו בטייבה, בטיבה ובכפר קאסם כאילו מדובר בגוש דן אבל לא זה המצב.

טלב אלסאנע: מצבם של הישובים הערביים במשולש הוא כדין הישובים הערביים בגליל ובנגב וכולם נופלים באשכול 1 עד 4 לכל היותר.

טלב אלסאנע: לכן כאן לדעתי נעשה שוב עוול לגבי הישובים מבחינת המצב הסוציו-אקונומי כשלא נכללו במפת העדיפויות הלאומיות, למרות שאכן נכללו למשל ההתנחלויות.

טלב אלסאנע: אני לא בא לבקש לגרוע או להוציא, אלא אני בא כדי להציג את התמונה הכוללת והקריטריונים ולומר איך הייתה התייחסות הממשלה.

טלב אלסאנע: הכניסו תשעים התנחלויות ומאחזים, גם מאחזים מבודדים וגם כאלה שהמצב הכלכלי שלהם הוא מאוד מבוסס.

טלב אלסאנע: לכן, במסגרת מפת העדיפויות הלאומיות, אני סבור שיש צורך לבקש מהממשלה לתקן את המפה הזאת כך שתכלול את הישובים הערביים באזור המשולש.

טלב אלסאנע: בקשר להצעה השנייה שאנחנו הגשנו, לגבי מפת הטבות המס.

משה גפני: אני מקדם בברכה את אייל גבאי, מנכ"ל משרד ראש הממשלה.

משה גפני: שלום אדוני המנכ"ל.

אייל גבאי: שלום נכבדי היושב ראש.

אייל גבאי: אני מתנצל על האיחור.

טלב אלסאנע: במפת הטבות המס יש כמה מטרות והן באות גם כדי לחזק את הפריפריה, גם לחזק ישובים חלשים, גם לחזק את הישובים שמצבם הסוציו-אקונומי הוא נמוך.

טלב אלסאנע: אנחנו יודעים שהמפה הזאת כבר מוכנה מזה חודשיים.

מגלי והבה: המפה מוכנה לפחות שנה.

טלב אלסאנע: עד היום הממשלה לא פרסמה את המפה הזאת.

טלב אלסאנע: הגיע לידיעתנו שיש לחצים קואליציוניים ופוליטיים כדי לשנות או כדי לשפר או כדי לגרוע או כדי להוסיף.

משה גפני: אתה מציע להוסיף את המשולש.

טלב אלסאנע: לגבי הטבות המס, אני מציע שמה שהמליץ בית המשפט הגבוה לצדק, שהחלוקה תהיה שוויונית ועל פי פרמטרים וקריטריונים שקופים, וכאשר הגורם הסוציו-אקונומי דומיננטי בסוגיה הזאת, אין לי ספק שזה יהווה מנוף כדי לשפר את המציאות בישובים - אם אלה ישובים יהודים או ישובים ערבים - בהם המצב הכלכלי מאוד קשה.

טלב אלסאנע: זאת הזדמנות לממשלה לממש את המדיניות לגבי הישובים החלשים.

טלב אלסאנע: לכן אני מבקש לדעת היכן עומד נושא הטבות המס.

אלי אפללו: יש לי שני דברים לומר בקשר להצעת החוק שלי לגבי הטבות המס בגולן.

אלי אפללו: העיר את תשומת לבי חברי מגלי והבה שנפלה טעות בהגשה בכך שלא הכנסתי את הכפרים הדרוזים או את המיעוטים בכלל.

אלי אפללו: הגשתי לך מכתב ואני חוזר על הדברים שנאמרו בו, שאנחנו רוצים בהצעת החוק להכניס באופן שוויוני את הכפרים הדרוזים או את המיעוטים בכלל.

משה גפני: בסדר.

משה גפני: רבותיי, אני מבקש קודם כל ממנכ"ל משרד ראש הממשלה לדווח לנו.

משה גפני: לפני כן אני רוצה לומר משפט.

משה גפני: אנחנו הרי דנים על הרבה מאוד דברים ובסופו של דבר כולם לוקחים את הקרדיט לנושאים בהם אנחנו דנים כאן ואני בעד זה.

משה גפני: אני לא צריך קרדיט, אבל כמה פעמים דנו בעניין של חיבור בסיסי צה"ל למערכת הביוב.

משה גפני: המשמעות של העניין היא שכל עוד בסיסי צה"ל לא מחוברים, זה דבר שמהווה פגיעה במקורות המים.

משה גפני: אנחנו גם עיכבנו תקציבים של משרד הביטחון.

משה גפני: היה ויכוח בין משרד האוצר לבין משרד הביטחון לגבי הנושא הזה.

משה גפני: מדובר על תוכנית שהיא תוכנית שעלותה רבה.

משה גפני: הייתה לי השבוע ישיבה עם מנכ"ל משרד ראש הממשלה לגבי כל מיני נושאים והוא הביא לתשומת לבי החלטת ממשלה לפיה עומדים לקבל.

אייל גבאי: היום ההחלטה מקבלת תוקף.

משה גפני: יש החלטה ואני לא חושב שמישהו יתנגד לעניין הזה, לאחר הדיונים שהיו גם עם שר הביטחון.

משה גפני: ההחלטה היא לתוכנית רב-שנתית שהוכנה על ידי צוות בין-משרדי לגבי חיבור מחנות צה"ל לפתרונות ביוב ובהחלטת הממשלה מפורטים הפתרונות הללו.

משה גפני: אנחנו מברכים אותך אדוני המנכ"ל על ההחלטה הזאת.

משה גפני: טוב מאוחר מלא כלום.

משה גפני: אמרתי שדנו בנושא הזה מספר פעמים ואפילו עיכבנו בגלל זה העברות של משרד הביטחון.

משה גפני: היו משרדים שגם היו שותפים לעניין הזה.

משה גפני: אני חושב שההחלטה הזאת היא חיונית, היא חשובה והיא טובה, ואני מברך אותך על כך.

משה גפני: לגופו של עניין.

משה גפני: הייתה הצעת חוק שלא הייתה כלולה בחוק ההסדרים והצעה שהייתה בחוק ההסדרים.

משה גפני: בהתחלה חשבתי לעשות את זה בהצעה רגילה, אבל בסופו של דבר, כדי לחסוך זמן, בעצם זה אותו נוסח שהיה בו שינוי קטן ואנחנו מדברים על הסעיף בחוק שמדבר על חוק אזורי עדיפות לאומית, מה שלא התקבל בוועדת הכספים הרבה זמן.

משה גפני: אני החלטתי כן להעביר את זה וזה עבר.

משה גפני: על פי החוק יש דיווח חצי שנתי לוועדה כאשר צריך לדווח על החלטות הממשלה בדבר אזורי עדיפות לאומית והוועדה תקיים דיון בדיווח הזה.

משה גפני: נדמה לי שהיה צריך להביא את הדיווח כבר באמצע ינואר.

הילה לנקרי: את המפה העברנו בדצמבר.

משה גפני: את זה אני יודע.

משה גפני: אני מקווה שמכאן ואילך הדיון בעניין הזה, שהוא דיון מאוד מעניין וחשוב לכולם, יתקיים בזמן.

משה גפני: אדוני המנכ"ל, הבמה לרשותך.

אייל גבאי: כמה זמן יש לי?

משה גפני: כמה שאתה רוצה, אבל תעשה את זה קצר.

אייל גבאי: תודה רבה אדוני היושב ראש.

אייל גבאי: חברי הכנסת הנכבדים, מוזמנים.

אייל גבאי: שמעתי את תחילת הדיון כאן והבלבול הוא רב.

אייל גבאי: אני אנסה לעשות איזשהו סדר כי כאשר אומרים אזורי עדיפות לאומית, אומרים עדיפות לאומית ואומרים הטבות מס, מתכוונים להרבה מאוד דברים ועושים ערב רב וערבוביה ממגוון רב של חוקים שבחלקם מהווים מטרות שונות ובחלקם מהווים נושאים שונים.

משה גפני: יש חלק מחברי הוועדה שיודעים לעשות את ההבחנות המדויקות.

משה גפני: אפילו חלק גדול מהם.

אייל גבאי: אין לי ספק שיש הרבה חברי כנסת מוכשרים.

משה גפני: חברי כנסת אינטליגנטים.

אלי אפללו: שעמדו בראש ועדה לנושא הטבות המס.

משה גפני: התכוונתי לאפללו.

אלי אפללו: אני רק אומר שלא כולם כאלה שלא מבינים.

משה גפני: אייל, נכון שמבלבלים בין החוקים ולפעמים מבלבלים בשוגג.

אייל גבאי: אני חייב לומר שמה שאני אומר כאן זה בדיוק תעתיק של מה שאמרתי בממשלה ואפשר להוציא את הסטנוגרמה.

אייל גבאי: אמרתי את זה גם לשרים.

אייל גבאי: אני פשוט עושה התאמה בהתאם לפורום שאני נמצא מולו וזה בסדר גמור.

אייל גבאי: אנחנו רוצים להסביר בקשר לאזורי עדיפות לאומית עליהם אנחנו מדברים כאן, מה האלטרנטיבות שיש, מה השיקולים לקביעת המפה ומה האיזונים עליהם צריך לחשוב.

אייל גבאי: אני רוצה לומר משהו מיד בראשית דבריי.

אייל גבאי: צריך לזכור שבסוף צריך להחליט מי נכלל במפה.

אייל גבאי: ככל שפורסים את ההטבות על מספר ישובים ומספר אנשים רב יותר, האפקטיביות של ההכרזה הולכת וקטנה כי המשאבים מוגבלים.

אייל גבאי: מצד שני, ככל שהקבוצה קטנה יותר, כך האפקטיביות גדולה יותר וזה איזון שכל הזמן צריכים לחיות במתח הזה כי תמיד שמגיעים לדיון על הישוב השולי, ולזה בסוף תמיד מגיעים, הרי אתה בא ומציע מפה, יש ויכוח על ישוב אחד או שניים ותמיד זה נשמע הגיוני אבל צריך לזכור שהוויכוח הזה אף פעם לא יסתיים כי תמיד בכל מפה יש עוד מישהו שמשיק אליה.

אייל גבאי: לכן כל הזמן היינו במתח הזה בין ניסיון לכלול את מי שזה יעשה בו שינוי וחשוב שהוא יהיה בפנים לבין אפקטיביות.

אייל גבאי: במפת אזורי עדיפות לאומית אנחנו עוסקים בחינוך, שיכון, תשתיות ותעסוקה.

אייל גבאי: אלה הדברים המרכזיים אליהם התווספו גם תרבות וספורט.

אייל גבאי: אלה הדברים המרכזיים בהם אנחנו עוסקים בעדיפות לאומית על פי החוק שהעברתם כאן בוועדת הכספים.

אייל גבאי: מה נמצא בחוקים ובהחלטות אחרות.

אייל גבאי: תעשייה, חוק עידוד השקעות הון, שזה משהו שונה, ואני כבר אומר שגם כאן מתוכננת מהפכה צופת פני פריפריה, בחוק עידוד השקעות הון, שלמעשה ישנה מהיסוד את החוק ויביא את המסלולים למסלולים שנותנים הטבות מס משמעותיות בפריפריה.

אייל גבאי: בכך הוא גם יתרום לראייה הזאת צופת פני פריפריה.

אייל גבאי: יש את עניין התיירות.

אייל גבאי: חוק עידוד השקעות הון בתיירות.

אייל גבאי: אגב, אפשר להסביר למה המפות גם לא חופפות אחת לשנייה.

אייל גבאי: ישבתי השבוע עם שר התיירות והוא אמר שעם כל הכבוד, יש משמעות מאוד גדולה בתיירות לירושלים ולים המלח, ולא בהכרח למקומות שהם רלוונטיים בתעשייה, וזה נכון.

אייל גבאי: כלומר, המפות הן לא בהכרח חופפות ולכן החקיקה שהכנסת חוקקה בחכמתה היא שונה למטרות הללו.

אייל גבאי: חקלאות שונה.

אייל גבאי: יש את עניין הטבות המס.

אייל גבאי: עניין הטבות המס, כולכם יודעים, תלוי בפני בג"ץ, הוספת מקומות כאלה ואחרים, יש את עניין רמת הגולן שנשמע ואני שמח שזה מתקדם לכלל פתרון ויש גם עניין ושאלה האם הכנסת, הממשלה, ביחד או לחוד, הולכים לתיקון כולל של הסוגיה הזאת.

אייל גבאי: גם כאן, כאשר תידרשו לעניין, יהיו בסופו של דבר, ואין מה לעשות, משאבים מוגבלים, האם מחלקים את זה על יותר אנשים וכל אחד מקבל פחות, האם מחלקים את זה על פחות אנשים וכל אחד מקבל יותר, איפה עוצרת ההטבה, האם היא הולכת למקבלי הכנסה גבוהה שמצד אחד אנחנו רוצים לעודד אותם להגיע לפריפריה ומצד שני כמה צריך לקבל הטבה מישהו שכבר מרוויח 30-40 אלף שקלים.

אייל גבאי: אלה השאלות.

אייל גבאי: יש את מענקי האיזון שמחולקים לפי נוסחת גדיש.

מירי רגב: מה זה אומר?

מירי רגב: זה מחולק לפי נוסחת גדיש?

משה גפני: לא.

משה גפני: אני מבקש לא להפריע.

אייל גבאי: התשובה היא כן.

אייל גבאי: זה הוחלט לפי נוסחת גדיש, אבל לא מקבלים מאה אחוזים גדיש.

מגלי והבה: היא מנסה לומר שהיא לא מאמינה לממשלה.

מירי רגב: לא.

מירי רגב: את זה אני לא אמרתי.

מירי רגב: את זה אתה אמרת.

אייל גבאי: קצת על ההיסטוריה של המפות כי חשוב להבין מהיכן באנו ולאן אנחנו הולכים.

אייל גבאי: בממשלת רבין, קביעה של אזורי עדיפות לאומית, חלוקה לאזור א' ו-ב', לא כולל ישובים ביהודה ושומרון והטבות מכוח החלטת ממשלה ולא מתוך חוק מסמיך.

אייל גבאי: בפועל מה שקרה היה שהטבות ניתנו רק באזור עדיפות א'.

אייל גבאי: תכף נלמד משהו על אזור א' ו-ב'.

אייל גבאי: בממשלת נתניהו ובממשלת שרון, 1998 ו-2002, למעשה מאמצים את המפה של ממשלת רבין, מוסיפים חלק מיהודה ושומרון כאזור עדיפות א', ממשלת שרון מוסיפה מספר ישובים ללא קריטריונים והתוצאה שהמפה נפסלת על ידי בג"ץ שאומר שהיא מפלה וללא סמכות.

אייל גבאי: הוא אומר שני דברים חשובים.

אייל גבאי: אגב האפליה, היא לא אומר שהיא בקביעת המפה אלא באופן שיישמו את הקריטריונים בתוך המפה.

אייל גבאי: התוצאה הייתה שבחלק מהדברים האוכלוסייה הערבית קיבלה רק 8 אחוזים מהיקף ההטבות.

טלב אלסאנע: חמישה ישובים מתוך 500.

אייל גבאי: בג"ץ אמר שיש כאן אפליה חמורה וקבע שגם הממשלה, שהיא קובעת את מפת אזורי עדיפות לאומית, עושה את זה ללא סמכות.

אייל גבאי: בעקבות זאת, במסגרת חוק ההסדרים, אתם דנתם כאן בכנסת, החוק אושר.

משה גפני: אנחנו אישרנו חוק שמסמיך את הממשלה לקבוע אזורי עדיפות.

משה גפני: זה לא היה בחוק ההסדרים אלא בחוק רגיל ובסוף העברנו את זה בחוק ההסדרים.

משה גפני: מה שמופיע עכשיו במצגת, אלה הקריטריונים עליהם דיברנו.

אייל גבאי: השיקולים שמותרים בחוק, כפי שאושרו לפני שנה, היו מצב ביטחוני, חוסן כלכלי וחברתי, תכנון ופריסה, מיקום גיאוגרפי, צמצום פערים, נטל קליטת עלייה ושיקולים נושאים, מעין נושאי סל.

אייל גבאי: היעדים של הממשלה.

אייל גבאי: יעדי הממשלה הם עידוד פריסת האוכלוסייה, צמצום פערי הזדמנויות ורמת החיים בין אזורי עדיפות לבין המרכז ושמירת החוסן הלאומי של מדינת ישראל.

אייל גבאי: חשוב לי לומר כאן משהו אחד.

טלב אלסאנע: מה המשמעות של חוסן לאומי?

אייל גבאי: זאת משמעות כלכלית וחברתית.

אייל גבאי: מקומות שהם מאוימים, מקומות שהם בסיכון, מקומות שהם עם בעיות ביטחוניות כאלה ואחרות, יקבלו חיזוק נוסף.

אייל גבאי: המפה לא נועדה לטפל בעוני.

אייל גבאי: אזורי עדיפות לאומית הוא לא נושא של עוני.

אייל גבאי: לא באים דרך זה לעשות טיפול כדי להעלות ישובים שמרוכזת בהם אוכלוסייה ענייה או כדי לטפל באוכלוסייה הענייה.

אייל גבאי: לזה יש כלים אחרים.

אייל גבאי: זה בא להחליף טיפול נקודתי.

אייל גבאי: אם הממשלה תחשוב שצריך לטפל בכל הישובים בהם יש אוכלוסייה מעורבת, ערבית ויהודית, מחסור בתשתיות ועוני חמור, יסווגו את הישובים האלה ויטפלו בהם.

אייל גבאי: אלה לא אזורי עדיפות לאומית אלא זה טיפול ממוקד.

יצחק וקנין: תהיה עוד מפה של טיפול ממוקד.

אייל גבאי: הממשלה מקבלת הרבה החלטות.

אייל גבאי: כל הזמן יש טיפול נקודתי.

משה גפני: אין אפילו טיפול נקודתי אחד.

מגלי והבה: היה.

משה גפני: היה.

אייל גבאי: אני אתן דוגמה.

אייל גבאי: דרך אגב, יש ויכוח משפטי שבעיניי הוא לא חשוב כי חשובה המהות.

אייל גבאי: כאשר באנו עכשיו בתוכנית הכלכלית להצעת יישובי המיעוטים, עשרה ישובים – בסוף נדמה לי שהמספר גדל ל-11 – זה אומר טיפול בכמה ישובים בנושאים ספציפיים שם וניתן תקציב מוגדר לטובת התוכנית ואותרו הנושאים.

אייל גבאי: זה משהו שהוא שונה מזה.

אייל גבאי: אלה שני דברים שונים, עם מטרות שונות, עם כלים שונים והם לא חופפים אחד לשני והממשלה עושה גם את זה וגם את זה.

אייל גבאי: חשוב להבין מה אנחנו רוצים להשיג כאן.

אייל גבאי: לגבי הדרך בה בחרנו ללכת.

אייל גבאי: בחרנו לקבוע מפת מסגרת.

אייל גבאי: יש מפה בה כל שר רשאי לקבוע הטבות בתחום אחריותו לאחר שהוא מדווח לקבינט.

אייל גבאי: אין מניעה על פי החוק לתת הטבות משיקולים מקצועיים של המשרד בישובים שלא כלולים.

אייל גבאי: אם מחר משרד החינוך רוצה לטפל באותם ישובים בהם הציונים בבגרות באנגלית יורדים מתחת ל-60 בממוצע היישובי, הוא בודק איזה ישובים והוא יכול לעשות את זה בכל הארץ בלי קשר למפת אזורי עדיפות לאומית, אבל הוא יכול גם להחליט שהוא מטפל באותם ישובים בהם הממוצע בבגרות הוא מתחת ל-60 ורק באזורי עדיפות לאומית והמפה נותנת לו את האפשרות לעשות זאת.

אייל גבאי: שתי האלטרנטיבות פתוחות בפניו.

אייל גבאי: כיוון שפעם ראשונה אנחנו הולכים למהלך הזה, קבענו גם שתהיה בדיקה של האפקטיביות של המפה ובכלל זה תקציבה.

אייל גבאי: נקודת הבדיקה נקבעה בהחלטת הממשלה לאפריל 2011 ואכן, אחרי שנסיים את דיוני התקציב, אנחנו נעשה זאת.

אייל גבאי: כיצד קבענו את אזורי העדיפות הלאומית.

אייל גבאי: עיקרו אחד שיישמנו אותו הוא נגישות אזורית, פיתוח אזורי, והמודל לפיו עבדנו היה שקלול של המדד הפריפריאלי במדד הסוציו-אקונומי החברתי-כלכלי ברמת הנפות.

אייל גבאי: אחת הבעיות שהייתה עם המפות הקודמות הייתה שהן שורטטו ביד אומן.

אייל גבאי: כל קו שקובעים אותו, לדוגמה קו כביש עכו-כרמיאל או דברים כאלה ואחרים, מכניס מישהו מסוים ומוציא מישהו אחר והבחירה יכולה להוביל למטרות כאלה ואחרות.

אייל גבאי: החלטנו ללכת למשהו שהוא שרירותי, נטול ויכוחים ונבחר מזה זמן רב.

אייל גבאי: הלכנו לחלוקה של הנפות של משרד הפנים כפי שנקבע משנות ה-50.

אייל גבאי: הסתכלנו ברמה האזורית ולא ברמה של ישוב-ישוב כיוון שיש היבט אזורי מאוד מאוד חזק בפריפריה.

אייל גבאי: אין לנו עניין להוציא החוצה ישוב מסוים שהוחזק בפריפריה כיוון שהוא מהווה את לבו של האזור ולפעמים הוא מזמין כוחות חזקים לאזור.

אייל גבאי: זאת תהיה טעות לעשות פסיפס אזורי.

אייל גבאי: הנושא השני הוא החוסן הלאומי.

אייל גבאי: המודל לפיו עבדנו הוא הישובים שנמצאים במרחק של 7 או 9 קילומטרים מהגבול ואיום ביטחוני על פי קביעת מערכת הביטחון.

אייל גבאי: הנושא האחרון הוא ישובים חדשים שהוקמו בחמשת השנים האחרונות וכאן הלכנו, בשונה ממה שאמרתי בנושא הראשון, על טיפול נקודתי בישובים שהוקמו.

אייל גבאי: נותנים להם - על מנת להפוך אותם לאטרקטיביים, לתת להם נקודת זינוק טובה – להיכלל במפת אזורי עדיפות לאומית.

אייל גבאי: כמה מלים לגבי הפערים בין הפריפריה למרכז.

אייל גבאי: אתם יכולים לראות כאן את הפערים בנגישות.

אייל גבאי: זמן נסיעה באוטובוס לעומת המרחק האווירי.

אייל גבאי: אפשר לראות שלהגיע מהפריפריה אל המרכז זה קשה ואורך זמן ממושך.

אייל גבאי: אפשר לראות בפערים הסוציו-אקונומיים את ההבדל בשנות הלימוד, בשיעור האבטלה, בהכנסה לנפש בכל אחד מהמקומות הללו.

אייל גבאי: בסך הכל אפשר לראות פער מאוד משמעותי במדינת ישראל בין הפריפריה לבין המרכז.

אייל גבאי: אגב, התפיסה הזאת הולכת אתנו בשורה של דברים שאנחנו עושים בממשלה.

אייל גבאי: לדוגמה, תוכנית התחבורה שאושרה בממשלה היא כזאת שעושה ראיית פני פריפריה.

אייל גבאי: היא באה לחבר את הפריפריה למרכז וניתן דגש על רכבת העמק, על רכבת עכו-כרמיאל, הארכת כביש 6.

אייל גבאי: ראינו איך כביש 6 הגיע ליוקנעם ומה הוא עושה שם ואנחנו רוצים לקחת את מה שהוא עושה שם ולהביא את זה צפונה ודרומה.

אייל גבאי: זאת תוכנית שהמימוש שלה יתגלגל בעשור הקרוב.

יצחק וקנין: יש תוכנית לכביש 6 שיגיע עד הצפון?

משה גפני: אתמול אישרנו 3.5 מיליארד שקלים.

יצחק וקנין: השאלה אם זה לדרום או לצפון.

משה גפני: לצפון.

אייל גבאי: עדיין לא מדובר בשלומי, אבל גם לשם אנחנו נגיע.

משה גפני: שר התחבורה דיבר אתי אתמול והבוקר דיברתי עם מנכ"ל משרד התחבורה והוא יוזמן לישיבת הוועדה.

חיים אורון: עד איפה זה בדרום?

משה גפני: עד צומת שוקת.

אייל גבאי: עד צומת שוקת.

משה גפני: אני מביא את גנות לכאן.

חיים אורון: אני בעל עניין ולכן אני לא יכול לדבר.

משה גפני: גם אני בעל עניין.

אייל גבאי: כולנו בעלי עניין במדינה.

אמנון כהן: מה זה בעל עניין?

משה גפני: הוא נוסע שם.

אייל גבאי: יש לנו דיון בעניין קו הרכבת לאילת שיצא בקרוב לתכנון.

אייל גבאי: צריך להבין – אם יורשה לי קצת לגלוש – שאחת הבעיות שנתקלנו בה הייתה הפרוייקטים שזמינים לביצוע.

אייל גבאי: הייתה תפיסה, ויש מי שיאמר שהיא לא הייתה אבל אמפירית אפשר להראות שהיא הייתה, שלא טוב לתכנן כי פרוייקט מתוכנן עלול להיות מבוצע ולכן לא היה תכנון של הרבה מאוד מהפרוייקטים.

אייל גבאי: לכן שמנו כאן דגש רב וכסף משמעותי על תכנון, כדי שהפרוייקטים האלה יהיו זמינים כבר במחצית השנייה של העשור הזה ואפשר יהיה להתחיל ביצוע ואפשר יהיה לעשות תוכנית מתגלגלת.

אייל גבאי: אני חושב שזאת בשורה למדינת ישראל לדורותיה.

אייל גבאי: זה לא שמישהו יקטוף את הפירות בשנתיים-שלוש הקרובות אלא מדינת ישראל תסת

אייל גבאי: כל אחורה בעוד עשור ותאמר שעשו אז משהו חכם.

אייל גבאי: עניין דומה שגם הוא יגיע לכנסת בשבועות הקרובים הוא חיזוק הפריפריה על ידי הבאת סטודנטים אליה.

אייל גבאי: הממשלה החליטה על מתן שנה ראשונה חינם למי שתרם למדינה, אם על ידי שירות אזרחי, אם על ידי שירות לאומי ואם על ידי שירות בצבא.

אייל גבאי: היה ויכוח מאוד גדול, האם זה יינתן למי שבא מהפריפריה והולך ללמוד היכן שהוא רוצה, או האם זה מיועד למי שהולך ללמוד בפריפריה.

אייל גבאי: אנחנו חשבנו שבתפיסה של חיזוק הפריפריה, נכון להביא אנשים חזקים למוסדות האקדמיים בפריפריה כדי שהם יחזקו את המוסדות האלה.

אייל גבאי: אם יש מישהו מהפריפריה שבגיל 20-22 עוזב את הפריפריה, הולך לגור בתל אביב ולומד במרכז האקדמי בהרצליה או באוניברסיטת תל אביב, הפריפריה איבדה אותו והסיכוי שהוא יחזור לשם הוא קלוש אלא מירב הסיכויים הם שהוא יישאר לגור במרכז.

אייל גבאי: חשוב לנו להביא את האנשים כדי שיראו מה קורה בספיר, בתל חי ובמקומות אחרים.

אייל גבאי: שם יש אוכלוסייה צעירה ותוססת, נחזק אותה, נביא אותה ללמוד שם והם ייחשפו לרמת חיים ולאיכות החיים הטובה שיש בפריפריה ואז יש לנו סיכוי לחזק את המקום.

אייל גבאי: אנחנו עושים שורה של דברים.

חנא סוייד: לפי גישה זו אתם לא חוששים שתוכניות שהן לטובת הפריפריה יהפכו להיות תוכניות לטובת המרכז?

אייל גבאי: לא.

אייל גבאי: המדד הפריפריאלי של הלשכה המרכזית לסטטיסטיקה.

טלב אלסאנע: לגבי הטבות המס, עוד לא שמענו כלום.

טלב אלסאנע: התייחסות להטבות המס.

אייל גבאי: המדד הפריפריאלי כולל שני מרכיבים והוא מפורסם על ידי הלשכה המרכזית לסטטיסטיקה: קרבה של הרשות המקומית לתל אביב ושקלול יחסי ליתר הרשויות בארץ.

אייל גבאי: זה מחולק בין 1 ל-10.

אייל גבאי: המדד הסוציו-אקונומי מתייחס לתכונות בסיסיות, למקורות כספיים, לציוד בדירה, למינוע, להשכלה, לתעסוקה, לאבטלה וכולי כאשר המודל של שקלול ביניהם מניב ציון לכל אחת מהנפות.

אייל גבאי: אתם רואים את השקלול ואת קו התפר שעשינו.

אייל גבאי: צריך לראות שככל שעולים וככל שמכלילים בקריטריון האובייקטיבי הזה, והוא הכי אובייקטיבי כי הוא מתייחס לנפות של משרד הפנים משנות ה-50 ועל מדדים של הלשכה המרכזית לסטטיסטיקה.

אייל גבאי: לא בחרנו משהו מפלה, לא המצאנו דברים חדשים, לא הלכנו לשום דבר שיכול סתם באופן שרירותי לפי ראות עינינו להכניס או להוציא מישהו החוצה.

אייל גבאי: אפשר לראות אוכלוסייה של בערך 1.3 מיליון אנשים, אם אנחנו כוללים את כינרת, ולעומת זאת יזרעאל, אנחנו כבר קופצים בלמעלה מ-400 אלף אנשים.

אייל גבאי: ההחלטה הייתה להכניס את נפת יזרעאל לתקופה מוגבלת, לשלוש שנים, והשיקול הוא גם בהתחשב בפריסת התחבורה שמתוכננת לנפה דבר שמאפשר בשנים הקרובות לתת להם עדיפות.

משה גפני: אפילו שהוא לא בתוך הנפה.

אייל גבאי: לא.

אייל גבאי: יזרעאל נכנס לשלוש שנים.

אייל גבאי: הוא נכנס לתקופה מוגבלת.

אייל גבאי: הוא בנפה.

אייל גבאי: נפת יזרעאל.

מגלי והבה: כל נפה כזאת, כל הישובים של אותה נפה כלולים?

אייל גבאי: כן.

אייל גבאי: בהחלט.

אייל גבאי: בחוסן הלאומי הלכנו כאמור על ישובים סמוכי גדר וישובים מאוימים, לפי ניתוח האיומים של מערכת הביטחון.

אייל גבאי: קצת על היקף האוכלוסייה הנכללת.

אייל גבאי: בסך הכל יש 1.9 מיליון אזרחים.

אייל גבאי: מדובר על 26.5 אחוזים מאוכלוסיית המדינה.

אייל גבאי: כאשר יצאנו לדרך רצינו להגיע לאזור ה-20-22 אחוזים ואני חייב לומר שקצת חרגנו כלפי מעלה.

אייל גבאי: במידה מסוימת זה מצער, אבל אני חושב שבנסיבות הנוכחיות זה צריך להיות כך.

חיים אורון: במפה הקודמת היה חצי.

אייל גבאי: במפה הקודמת לא היה חצי.

אייל גבאי: כאשר אתה הולך על א' ו-ב', ב-א' היה חצי.

חיים אורון: ב-ב' כמעט לא היה כלום.

אייל גבאי: ב-ב' היו הרבה מאוד אנשים אבל לא נתנו כלום.

חיים אורון: מול א' זה חצי.

חיים אורון: בכמה גדל התקציב?

אייל גבאי: כאן זאת מפה מרשה.

אייל גבאי: כל משרד יכול להחליט אם הוא מפנה את תקציבו לאזורי עדיפות לאומית או לא מפנה.

חיים אורון: הבנתי.

חיים אורון: אין כסף.

טלב אלסאנע: יש תוספת תקציבית?

חנא סוייד: יש מפה אבל אין כסף.

אייל גבאי: ממש לא מדויק.

אייל גבאי: יש מפה ויש כסף.

אייל גבאי: בסוף השרים צריכים להחליט אם הם נותנים עדיפות לאומית או לא נותנים עדיפות לאומית.

אייל גבאי: עוד משהו שחשוב לומר.

אייל גבאי: השרים לא חייבים לתת לכל המפה כל דבר.

רוחמה אברהם-בלילא: את החזון קובעת הממשלה.

משה גפני: סגנית יושב ראש הכנסת, בוקר טוב.

משה גפני: אני רוצה לתת לאייל לסיים את דבריו כדי שחברי הכנסת יוכלו להתפרץ עליו באופן מסודר.

אייל גבאי: הם רשאים גם בתוך המפה עצמה לעשות את התבחינים שיהיו רלוונטיים רק לאוכלוסייה שנכללת בתוך המפה עצמה וכאמור, נתתי את הדוגמה של בגרות באנגלית.

אייל גבאי: צריך להבין שזה ניתן לשרים כיוון ששיקול הדעת המקצועי הוא של השרים.

אייל גבאי: אנחנו סומכים על שר החינוך שהוא יהיה מסוגל להפעיל את שיקול הדעת שלו.

גאלב מג'אדלה: אני מבקש להסביר את השורה התחתונה.

גאלב מג'אדלה: 40 אחוזים הם לא יהודים.

אייל גבאי: מקרב האוכלוסייה שנכללת במפה, 40 אחוזים הם לא יהודים.

גאלב מג'אדלה: פי שניים מהשיעור באוכלוסייה?

אייל גבאי: פי שניים מהשיעור באוכלוסייה הכללית.

אייל גבאי: כן.

חנא סוייד: האם יש מינימום הטבות שהמפה נותנת?

חנא סוייד: אני הבנתי שיש מפה וכללים.

משה גפני: לא נותנת.

משה גפני: יש כללים אבל היא לא נותנת.

משה גפני: המפה לא נותנת.

אייל גבאי: המפה מאפשרת אבל היא לא מחייבת.

חנא סוייד: הכל יהיה תלוי בשרים.

אייל גבאי: זה השקף של המפה.

אייל גבאי: השקף האחרון, אתר האינטרנט של משרד ראש הממשלה, על פי דין כולל בחובו את כל ההטבות ואת כל ההחלטות שניתנות על פי אזורי עדיפות לאומית ואפשר להיכנס אליו.

אייל גבאי: לחלק גדול מהשאלות שנשאלו כאן, יש בו תשובות.

אייל גבאי: אני חוזר לטובת חבר הכנסת אפללו על דברים שאמרתי בתחילת דבריי.

אייל גבאי: החוק הזה לא עסק בהטבות המס.

אייל גבאי: חוק הטבות המס הוא חוק ספציפי לפי פקודת מס הכנסה.

טלב אלסאנע: איפה זה עומד?

אייל גבאי: הוא נדון בבג"ץ.

משה גפני: אני תכף אומר איפה זה עומד.

משה גפני: הוא לא יודע.

אייל גבאי: עד כאן דבריי.

חיים אורון: אני מבקש לקבל את המצגת כדי שיישאר לנו משהו מהדיון.

מירי רגב: גם אני מבקשת לקבל אותה.

משה גפני: אדוני מנכ"ל משרד ראש הממשלה, אני מודה לך על הצגת הדברים.

משה גפני: אני מבקש שתקשיב לחברי הכנסת.

משה גפני: הסקירה הייתה סקירה מצוינת.

משה גפני: המציאות הזאת של החלוקה בין החוקים השונים שעוסקים בעניין הזה היא ברורה.

משה גפני: לגבי הנושא של הטבות מס, אני פניתי לשר האוצר במכתב, אחרי דיון שהתקיים כאן, וביקשתי הצעת חוק ממשלתית.

משה גפני: נאמר לי על ידי שר האוצר ש"בתוך מספר שבועות – נדמה לי שעברו מאז מספר חודשים ונאמר לי על ידו ב-4 בינואר – יקדם משרד האוצר הצעת חוק ממשלתית אשר תתבסס על מסקנות הצוות המקצועי האמור ותתייחס לישובים התחומים במסגרת גיאוגרפית מצומצמת.

משה גפני: כל זאת בכפוף כמובן למגבלת המקורות".

משה גפני: אני לא כל כך מבין בתאריך הלועזי, אבל כמה זמן עבר מה-4 בינואר?

רוחמה אברהם-בלילא: חצי הריון, אדוני היושב ראש.

משה גפני: עברו יותר מכמה שבועות.

משה גפני: חבר הכנסת אפללו, הנושא הזה של הטבות המס לא קשור למפת אזורי עדיפות.

משה גפני: אם הבנתי נכון את המנכ"ל, ונדמה לי שהבנתי אותו נכון כי כבר הבנתי את זה קודם, מפת אזורי עדיפות לא נותנת תקציב לצורך ההטבות הללו אלא היא מאפשרת לשרים במסגרת הישובים שלהם לתת הטבות.

אלי אפללו: לפי קריטריונים.

משה גפני: לא.

משה גפני: זה פותר להם את הבעיה של הקריטריונים.

אייל גבאי: עם ובלי קריטריונים.

אייל גבאי: אם הם רוצים את כל המפה, זה בלי קריטריונים.

מגלי והבה: אם כן, למה צריך את המפה?

משה גפני: לגבי המפה, הממשלה קיבלה החלטה וההחלטה הזאת היא החלטה חוקית.

משה גפני: יש מפת אזורי עדיפות על פי נפות.

חנא סוייד: זה היה גם בזמן העותמנים.

משה גפני: זה לא חשוב.

חנא סוייד: זה חשוב מאוד.

משה גפני: לא, ממש לא.

משה גפני: בסדר, היא קיבלה החלטה.

משה גפני: בהחלטה הזאת, אם אתה ראש הרשות או אם אתה שר, אתה לא יכול לעשות את זה במסגרת רגילה כי ישאלו אותך למה אתה נותן פה ולא נותן פה.

משה גפני: ההחלטה הזאת מאפשרת לך כשר לתת הטבות בנפות האלה או במקומות בהם הייתה החלטה על אזורי עדיפות לאומית, לתת הטבות במסגרת המשרד שלך.

אלי אפללו: בלי קריטריונים.

משה גפני: בלי קריטריונים.

חיים אורון: לפי קריטריונים של המשרד.

חיים אורון: הוא לא יכול לתת סתם לשדרות כן ולנתיבות לא.

משה גפני: לא.

משה גפני: בתוך המפה.

אייל גבאי: בתוך המפה הוא חייב לתת לכולם או להפעיל קריטריונים.

משה גפני: בדיוק.

אייל גבאי: אבל הוא יכול לתת לכל המפה ולא לתת למי שמחוץ למפה.

חיים אורון: אין ויכוח.

משה גפני: לגבי הנושא של הטבות מס, אנחנו אחרי כן דנים בהצעת חוק של אלי אפללו.

משה גפני: כאמור, יש הצעת חוק של אלי אפללו שאנחנו נדון בה לאחר מכן.

משה גפני: אני מבין שהוא היה צריך לתאם את זה עם הממשלה.

אלי אפללו: התחייבתי.

משה גפני: אני הבנתי ממך שאתה תומך בהצעת החוק שלו ולכן אנחנו נאשר אותה, כי יש תמיכה של הממשלה להעביר אותה לקריאה ראשונה, אם יהיה רוב בוועדה.

אלי אפללו: בתיאום מלא עם הממשלה.

משה גפני: בתיאום מלא.

משה גפני: מנכ"ל משרד ראש הממשלה אומר שהוא תומך בהצעת החוק שלך.

משה גפני: לגבי הנושא של הטבות המס, אני חושב שזה מחדל.

משה גפני: המציאות הזאת שהממשלה לא מביאה חוק לגבי הטבות המס, זה דבר שאסור שיקרה מכיוון שבסופו של דבר אני נגד זה שבג"ץ יפסוק בדברים האלה.

משה גפני: הממשלה, תפקידה למשול, לעשות את הדברים כפי שהיא חייבת לעשות ולא להעביר את זה להחלטות בג"ץ.

משה גפני: שר האוצר אמר שהוא מביא את זה בתוך מספר שבועות, אבל עברה מאז כבר חצי שנה ואני מבקש לקבל את החוק הזה.

משה גפני: חוק שאתם תחליטו, אנחנו נדון עליו ויכול להיות שנעשה בו שינויים אבל נצא לאיזושהי דרך נורמלית.

משה גפני: זאת ממש אנרכיה.

משה גפני: יכול להיות שיש אנשים בממשלה שסומכים יותר מדיי על בית המשפט העליון.

משה גפני: אני לא.

משה גפני: זה התפקיד שלנו ולשם כך נבחרנו.

משה גפני: חבר הכנסת אפללו, אתה רשום לזכות הדיבור.

משה גפני: אני מבקש מחברי הכנסת להתייחס בקצרה.

ציון פיניאן: הדיון הוא על החוק של אפללו או על עדיפות לאומית?

אלי אפללו: אני ביקשתי דיון על עדיפות לאומית.

משה גפני: הדיון הוא על עדיפות לאומית ולא על החוק שלו.

משה גפני: אני מבקש מכל חברי הכנסת להתייחס בקצרה כי אין לנו הרבה זמן ואני רוצה לאפשר לכולם לדבר.

אלי אפללו: ממש בקצרה.

אלי אפללו: קודם כל, אני מברך על ההסבר הראוי והנכון שקיבלנו ממנכ"ל משרד ראש הממשלה שבאמת הבהיר לנו סוף כל סוף את הדברים.

אלי אפללו: לפחות קיבלנו את העמדה שהובהרה לנו, אבל עד עכשיו אני לא מבין דברים מסוימים.

אלי אפללו: בעצם מה שנעשה, נעשתה מפת עדיפות שנתנה סמכות לכל שר לעשות כאוות נפשו.

אלי אפללו: אני חושב שזה לא ראוי.

אלי אפללו: הייתי חושב שהיה עדיף להגדיר ושהממשלה תגדיר מה יעשה כל משרד כדי שכל אחד ידע.

אלי אפללו: בסך הכל אני רוצה לגור במקום כלשהו כי החינוך באותו אזור הוא יותר טוב, מאחר שיש באותו מקום פתרונות עבודה ואני, כאזרח שרוצה לבוא ולגור בפריפריה, רוצה לדעת.

אלי אפללו: אתם משאירים בידיו של כל שר את האפשרות לעשות כאוות נפשו ואף אחד ממרכז הארץ שרוצה לעבור ולגור בפריפריה לא יודע מה הוא מקבל.

אלי אפללו: הוא לא יודע כלום.

אלי אפללו: אני חושב שאת הדבר הזה, זה שאתם נותנים סמכות לכל שר, שלפחות זה יוגדר היום, לפני שאתם מביאים את ההצעה הזאת.

אלי אפללו: אני רוצה שההצעה תונח כאן ושגם חברי הכנסת יצביעו על מה ואיך כל שר רוצה לפעול כי זה חלק מתוך ההצעה עצמה.

אלי אפללו: אני מציע את הדבר הזה.

אלי אפללו: דבר אחרון שבעצם נאמר ולא נאמר.

אלי אפללו: רבי ומורי, חבר הכנסת אורון, אמר בהערת ביניים שבעצם לא הוגדלו התקציבים.

אלי אפללו: ברגע שאין תקציב לשר מסוים, מהיכן הוא יוריד ולמי הוא יוסיף?

אלי אפללו: אין תקציב.

אלי אפללו: אלה בעצם הבטחות שווא.

משה גפני: אתה מבקש שתהיה הגדרה.

אלי אפללו: שתהיה הגדרה לכל משרד.

אלי אפללו: בהצבעה, כאשר יחליטו על המפה האזורית, שסוף כל סוף תהיה הגדרה כי אם לא, שוב הבג"ץ יתערב ויאמר שזאת החלטה לא נכונה.

אלי אפללו: חבל שבית המשפט העליון יבזה את הממשלה או את הכנסת על כך שהחליטה משהו לא הוגן ולא שוויוני.

אלי אפללו: לגבי הנושא התקציבי כבר התייחסתי.

אלי אפללו: אני מתפעל ומתפלא על כך שהכניסו את יזרעאל רק לשלוש שנים.

אלי אפללו: למה?

אלי אפללו: אם אתה כבר מגדיר, אני לא מבין למה יזרעאל צריכה לקבל את זה רק לשלוש שנים.

אלי אפללו: אם אתם אומרים שמגיע לה, למה לשלוש שנים?

אלי אפללו: תגדירו גם את יזרעאל באותה תקופה.

מגלי והבה: אדוני היושב ראש, אנחנו מלווים את תוכניות הממשלה זמן רב ואני מדבר על הממשלה האחרונה, במשך השנה וחצי האחרונות, אבל יושב כאן גולן שהוא אבי הרעיון ואני יודע כמה עבדת על הנושא הזה.

מגלי והבה: לא פיללנו לתוצאה כזאת שהיא סתם תוכנית.

מגלי והבה: כל מה ששמענו כאן, אדוני המנכ"ל, אם זה לא מגובה בתקציבים, זה לא יסייע לנו וזה גם לא יעשה צדק.

מגלי והבה: מי שהתמחה בנושא העותמני, אותה חלוקת נפות בזמן העותמנים, יודע ששם זה היה בקשר לאיסוף מסים ואילו כאן באים כאילו להיטיב עם האוכלוסייה אבל כאן אין הטבות עם האוכלוסייה.

מגלי והבה: להשאיר את זה בידי השרים, למזלנו הצטרף היום חבר שהיה שר המדע והספורט והוא ניסה לעשות את התיקונים במשרדו, ובעקבות כך רצו להעמיד אותו לדין.

גאלב מג'אדלה: לא הצליחו.

מגלי והבה: לא הצליחו, ודאי.

מגלי והבה: אותם שרים ודאי וודאי ידאגו לאוכלוסייה שמצביעה עבורם, לאוכלוסייה שתיתן להם את הכוח אבל זאת לא תהיה דאגה שוויונית.

מגלי והבה: לא לזה פיללנו.

מגלי והבה: לכן כל התוכנית הזאת – ואני אומר את זה באחריות – היא סתם חוברת שיכול להיות שמבחינת מחקר אקדמי היא חוברת טובה, אבל תכל'ס, ביצועה בשטח מהווה כשלון גדול.

מגלי והבה: הממשלה הזאת צריכה לתת תשובות לאותן בעיות שאנחנו כבר מעלים אותן שש ושבע שנים ואדוני מכיר אותן מכל הכיוונים אבל אין תשובות.

מירי רגב: יושב ראש הוועדה, אני ניסיתי לבדוק דרך ועדת החוץ והביטחון מי האוכלוסייה שמגיעה ל-8.200.

מירי רגב: אלה תפקידים איכותיים של אותן יחידות שרק החלשים מצליחים בהם בחיים.

מירי רגב: אמרתי שלהם בעצם במודיעין יש בעיה אמיתית.

מירי רגב: הם לא עושים מיפוי אמיתי של האנשים ולא מביאים אנשים מהפריפריה.

מירי רגב: הם אמרו לי דבר מאוד פשוט והוא שהם מחפשים אותם בנרות וביקשו שנעזור להם להביא אותם, אבל מה לעשות שהחינוך שם נראה כמו שהוא נראה והבריאות נראית כפי שהיא נראית, והפערים הולכים וגדלים.

מירי רגב: מאוד שמחתי לשמוע את מה שאומר כאן מנכ"ל משרד ראש הממשלה לגבי הפערים ולגבי היעדים.

מירי רגב: אני מאמצת את המצגת הזאת כמו שהיא, אבל השאלה היא מה אנחנו עושים כדי לממש אותה.

מירי רגב: השאלה מה אנחנו עושים כדי שמדינת ישראל לא תהיה בין גדרה לחדרה.

מירי רגב: השאלה היא מה אנחנו עושים כדי באמת להכליל את הגליל והנגב בתוך מפת העדיפות הלאומית ועושים זאת בצורה אמיתית.

מירי רגב: אני מקבלת את זה שתמיד כאשר תחליט על קו, מישהו אחד יכעס.

מירי רגב: זה שיצא החוצה לא יאהב את זה.

מירי רגב: קיבלתם החלטה, אני לא אוהבת את ההחלטה שקיבלתם אבל קיבלתם אותה, אז לפחות בואו נממש אותה.

מירי רגב: אנחנו כבר כמעט שנה מדברים על מפת עדיפות לאומית, התחלנו עם חוק ההסדרים, הבאנו את זה לכאן לפחות לשלושה דיונים, אבל לא מתקדם שום דבר מבחינת מפת העדיפות הלאומית.

מירי רגב: יש שיווק קרקעות, יש כסף, אבל הוא לא הולך לדיור, לא הולך לצעירים, לא הולך למע"מ, אז למה הוא כן הולך?

מירי רגב: אם הכסף לא הולך למפת העדיפות הלאומית, לאן הוא הולך?

מירי רגב: לאן הולך הכסף?

מירי רגב: השאלה היא פשוטה.

מירי רגב: מתי אתם תקצו תקציב למפת העדיפות הלאומית?

מירי רגב: מתי תאמרו שזה התקציב?

מירי רגב: כמו שאתם עובדים בדו-שנתי ואתם מסבירים כל כך יפה למה צריך להיות דו-שנתי, גם ראשי הערים צריכים לעבוד בדו-שנתי.

מירי רגב: תנו להם את נוסחת גדיש.

מירי רגב: לא 70 אחוזים, לא 80 אחוזים, לא 60 אחוזים אלא תנו את נוסחת גדיש מלא ותאמין לי שהם לא יבלו כל יום בכנסת אלא הם יעשו את מה שהם צריכים לעשות בחינוך, ברווחה, בצמצום פערים אמיתי והם יהיו הזרוע המבצעת של השלטון המרכזי.

מירי רגב: כרגע הם לא מסוגלים לעשות את זה.

מירי רגב: אתה עומד בחזית של העניין הזה, אתה מדבר על נושאים שונים ואני יודעת שהנושאים החברתיים קרובים ללבך, אבל בסוף, אם לא נממש את מה שאנחנו אומרים, אנחנו לא נצליח להגדיר.

משה גפני: מה את מציעה?

מירי רגב: שיגדילו את התקציב.

משה גפני: לא יגדילו.

משה גפני: אין תקציב.

מירי רגב: בוא נוסיף את המע"מ.

משה גפני: הכל בגללך.

משה גפני: את ביטלת את המע"מ על פירות וירקות ולכן אין כסף.

מירי רגב: נוסיף את מס הבצורת על המים.

מירי רגב: חסרים מסים?

מירי רגב: נוריד עוד קצת מס הכנסה לבעלי הכנסה גבוהה ונעלה את המע"מ לעניים והכל בסדר.

משה גפני: את יודעת מה ניתן לעשות?

משה גפני: להצביע ליכוד.

מירי רגב: השאלה גם מופנית אליך כבוד יושב ראש הוועדה.

מירי רגב: מה תכלית הישיבה היום?

משה גפני: דיווח על מפת אזורי עדיפות.

משה גפני: את רוצה להשאיר את המצב כך ושלא נדבר על זה?

מירי רגב: לא.

משה גפני: את לא רוצה להציף את זה?

משה גפני: כשאמרתי להצביע ליכוד, לא התכוונתי ברצינות.

חיים אורון: אני באופן משונה מוצא את עצמי כל פעם כתומך היחידי של הממשלה.

חיים אורון: אני לא מבין איך הממשלה הזאת מחזיקה מעמד כשכולם אומרים עליה כל הזמן שהיא לא שווה שום דבר, אבל זאת עובדה.

חיים אורון: ההצעה הרצינית האחרונה שאני מכיר שהוגשה בנושא של עדיפות הפריפריה הייתה ההצעה של הממשלה במסגרת חוק ההסדרים הקודם.

חיים אורון: אני חושב שמאחורי זה עמד רמי בלניקוב וההצעה הייתה הצעה אמיצה וקשה.

חיים אורון: אני לא אומר שאני מקבל את כולה אבל ההצעה אמרה בעברית פשוטה שמזיזים משאבים.

יעקב אדרי: בגלל זה שחטו אותו.

חיים אורון: אני לא יודע אם בגלל זה או בגלל דברים אחרים.

חיים אורון: ישבתי אתו הרבה ואמרתי שהנה מישהו שמציע הצעה שיש בה איזשהו הגיון.

חיים אורון: לחלק לשני מיליון במקום למיליון, אני יודע יותר טוב לשם כך לא צריך את הממשלה.

חיים אורון: אתה יכול לקבל דיווחים כמה שאתה רוצה, אבל הכנסת ויתרה על מעמדה בנושא הזה כאשר היא אמרה שזה חוק מטריה, חוק סל, ואני אמרתי שהסל יהיה ריק וכל הגשם יעבור דרך המטריה.

חיים אורון: זאת לא אמירה חדשה.

חיים אורון: הכל זה בגלל הממשלה.

חיים אורון: אומר היום אייל, והוא אומר את זה בכל הכנות, שזה אפילו לא הממשלה אלא זה כל שר וכל שר, כל שנה.

חיים אורון: מהבוקר עד הערב מסבירים לי שצריך יציבות במדיניות, שצריך ארוכת טווח, שצריך שמי שחי בחבל אשכול וחוטף קסאמים, ידע שזאת תהיה מתכונת החינוך, זאת תהיה מתכונת ההטבות בקרקע וכולי, אבל לא.

חיים אורון: השנה השר יחליט, ובצדק מבחינתו, שהוא רוצה לקדם את לימודי המתמטיקה מ-50 ומעלה, ולזה צריך 10 מיליון שקלים או 100 מיליון שקלים, הוא יאסוף מתוך החבילה שלו ויאמר שאין ברירה, יש גם ילדים שלא יודעים מתמטיקה בתל אביב וצריך לעזור להם, ואני בעד לעזור להם.

חיים אורון: מה כל הדבר הזה בדיוק?

חיים אורון: פעם היה לנו אזור עדיפות לאומית לתעשייה, אזור עדיפות לאומית לחקלאות ואזור עדיפות לאומית כללית אבל היום יש בעצם שלושים אזורי עדיפות לאומית וגם יהיה אזור עדיפות לאומית לשר לענייני אסטרטגיה על האין כסף שלו.

חיים אורון: מה בכל זאת יצא?

חיים אורון: מה המגבלה?

חיים אורון: אתם יכולים לחלק את האין כסף בקרב שני מיליון.

חיים אורון: אם אני זוכר נכון אייל וגבי, התקציבים הקודמים היו סדר גודל של 700-800 מיליון שקלים.

חיים אורון: אני צודק?

חיים אורון: סדר גודל.

גבי גולן: ללא תמחור הנחות הקרקע.

חיים אורון: כן, בלי הנחות המס.

גבי גולן: קרקע.

גבי גולן: לא מס.

גבי גולן: הנחות הקרקע, זה מיליארד וחצי שקלים.

אמנון כהן: שנתי.

חיים אורון: אני יודע.

חיים אורון: אם היו באים ואומרים שלקחנו עכשיו 2 מיליארד שקלים כי הגדלנו את הסכום ואמרנו עכשיו לכל המשרדים שאחד מתוך זה מקבל מאה מיליון, השני מקבל 50 מיליון, השלישי מקבל 200 מיליון, ועכשיו, על פי השיקולים שלו, הוא יחלק.

חיים אורון: אני כל הזמן מקבל מצגות, אבל אני רוצה לומר באופן הברור ביותר, וכאן אני תומך בממשלה ועכשיו אני אומר את זה בלי ציניות.

חיים אורון: בהרכב הפוליטי הקיים אין ממשלה שמסוגלת להציג אזורי עדיפות לאומית במתכונת הזאת.

חיים אורון: היא מקסימום יכולה לעשות טיפולים.

חיים אורון: אין.

חיים אורון: אני מכיר את זה כבר בכמה וכמה ממשלות.

חיים אורון: זה לא כשלון רק שלהם.

חיים אורון: כאן אני תומך בממשלה.

חיים אורון: איך הגיע עמק יזרעאל לכאן?

יעקב אדרי: מפלגת העבודה לחצה.

יעקב אדרי: זה ברור.

חיים אורון: למה?

חיים אורון: כי אמרו שאם מכניסים את כל יהודה ושומרון, תכניסו את המועצה האזורית.

משה גפני: לא מכניסים את כל יהודה ושומרון.

משה גפני: מודיעין בחוץ.

חיים אורון: תאמין לי שהיא תהיה בפנים.

חיים אורון: אני אומר לך שהיא תהיה בפנים.

יעקב אדרי: גפני, אתה תדאג לזה.

חיים אורון: היא תהיה בפנים.

משה גפני: מירי, קריית גת בחוץ.

מירי רגב: אני יודעת.

חיים אורון: אין סרט שהיא תהיה בחוץ.

מירי רגב: אין סרט שהיא תהיה בחוץ, אבל קריית גת בחוץ כי היא קרובה לכביש 6 וזה העלה את הסוציו-אקונומי של העיר.

חיים אורון: ההצעה שאני מציע היא הצעה ממש פשוטה.

חיים אורון: אזור עדיפות במתכונת הזאת, מוטב שלא יהיה.

חיים אורון: לכן קחו את הכסף, תמקדו אותו בכמה פרוייקטים בכמה נקודות.

חיים אורון: קחו את מיליארד השקלים האלה, מקדו אותם בכמה מקומות ואל תמרחו את כל הציבור בארץ כאילו יש אזורי עדיפויות.

חיים אורון: במינהל מקרקעי ישראל רוצים לקדם היום בנייה בפריפריה, קחו הטבות כמה שאתם רוצים כי אחרת לא יוצא שום דבר.

משה גפני: תודה רבה.

משה גפני: אני רק רוצה להעיר לך חבר הכנסת חיים אורון.

משה גפני: אני מבקש שתזכרו כולם שהיה כאן

משה גפני: דיון מאוד קשה עם ראשי הרשויות שבגלל שלא היה חוק בא משרד החינוך והודיע לרשויות שהוא מפסיק להם את התקציבים שהוא נתן להם.

משה גפני: הייתה שאגה של ראשי הרשויות שבעקבות הנושא הזה אנחנו נאלצנו לאלץ גם את הממשלה לפתור את הבעיה הזאת.

משה גפני: הייתה כאן ישיבה מאוד טעונה.

חיים אורון: בטח, כי חילקו את הכסף בלי קריטריונים.

משה גפני: לא.

משה גפני: משרד החינוך קיבל הנחיה וביטל את הכסף שהוא נתן לרשויות.

משה גפני: אתה אומר שלא היה צריך, אבל היה צריך.

גאלב מג'אדלה: אדוני היושב ראש, חבריי חברי הכנסת, המנכ"ל.

גאלב מג'אדלה: קודם כל, ברשותך, אין לך בעיה תקציבית לתת לנו את המצגת כדי שתהיה לנו אסמכתא ביד.

גאלב מג'אדלה: גם אם אין לי תשובה, אני בעד שנאמר ביושר שגם תשובה שלילית היא מרגיזה אבל היא תשובה.

גאלב מג'אדלה: אנחנו כבר עברנו את השלב הזה שאפשר לסבר לנו את האוזן במלים ובמספרים.

גאלב מג'אדלה: דיברת על תוכנית מיוחדת לישוב הערבי בסכום של 800 מיליון שקלים.

גאלב מג'אדלה: למה אתם לא אומרים את האמת?

גאלב מג'אדלה: זה מאוד מרגיז אותי.

גאלב מג'אדלה: תאמר לי שאין לכם תקציבים עבורנו ותאמין לי שאני אהיה יותר שקט.

גאלב מג'אדלה: אומרים 800 מיליון שקלים, 13 ישובים, אבל לא אומרים לחמש שנים.

גאלב מג'אדלה: יש הבדל עצום בין שאתה אומר 800 מיליון ל-13 ישובים ואז כולם מבינים שזה תקציב לשנה, אבל בסוף מסתתרות שתי מלים שאומרות שזה לחמש שנים.

טלב אלסאנע: יש גם תוספת תקציבים?

גאלב מג'אדלה: סליחה, אני לא הפרעתי לך ואני מבקש ממך לא להפריע לי.

גאלב מג'אדלה: אני בזכות דיבור פעם ראשונה ויש גם כללים שכדאי שתשמור עליהם.

גאלב מג'אדלה: אני לא מוכן לקבל את השיטה הזאת.

גאלב מג'אדלה: תאמרו לנו את האמת.

גאלב מג'אדלה: חמש שנים, המשמעות 14 מיליון שקלים לישוב לשנה אחת.

גאלב מג'אדלה: עם זה אפשר לעשות מגרש כדורגל קט-רגל.

גאלב מג'אדלה: עם כל הכבוד, זה לא תקציב שאפשר אתו להציל את הישוב.

גאלב מג'אדלה: אני בקואליציה ולא נעים לומר דברים.

גאלב מג'אדלה: אני לא רוצה לומר לכם שהרשימה הזאת של ה-13 ישובים יש לי עליה השגה גדולה מאוד.

גאלב מג'אדלה: לפני כמה חודשים, כאזרח, עוד לא הייתי חבר כנסת, ראיתי אותה וצחקתי.

גאלב מג'אדלה: אני רוצה לקבל את המצגת כי יש בה הרבה דברים.

גאלב מג'אדלה: אתה אומר בה שזה לא נותן מענה לעוני ואם זה לא נותן מענה לעוני, למה זה נותן מענה?

גאלב מג'אדלה: כעצה אני אומר לך, ואני גם מוכן לבוא אליך, שאם תיקח את הכסף הזה, חצי ממנו, תמקד אותו בתכנון ובנייה ותביא 40 ישובים ערבים לתוכנית מתאר, אתה תרמת לישוב הערבי פי עשר ממה שאתה עושה עכשיו.

גאלב מג'אדלה: רק תכנון ובנייה.

גאלב מג'אדלה: אתה יודע למה?

גאלב מג'אדלה: כי כבר ייעלמו עשרות אלפי בתים בבנייה לא מורשית והציבור הערבי ייראה כמכבד חוק וסדר והמדינה יודעת להתמודד עם בעיה אמיתית שלו כאשר אלפי זוגות צעירים נפרדים היום בגלל שלא מצליחים לבנות בית, כי אצלנו זה שונה מאשר אצלכם.

גאלב מג'אדלה: אצלנו אם אין בית למי שמאורס עם הבת שלי, אני לא נותן לו אותה.

גאלב מג'אדלה: חד משמעית.

גאלב מג'אדלה: היא לא תגור פעם בחיפה ופעם בתל אביב כמו אצלכם.

גאלב מג'אדלה: אצלנו זה שונה.

גאלב מג'אדלה: לכן אם אתה נותן שלושים מיליון שקלים לישוב לעשות תוכנית מתאר לשלוש שנים, תאמין לי שתרמת לישוב הזה פי מאה מאשר אתה נותן לו מאה מיליון שקלים.

גאלב מג'אדלה: הדבר האחרון שאני רוצה לומר לך.

גאלב מג'אדלה: אתה אומר לי סמכות לשר.

גאלב מג'אדלה: יושב לידך שר שעשה עדיפות מתקנת לחרדים ולערבים.

גאלב מג'אדלה: פעם רצו להביא אותו ליועץ המשפטי לממשלה, פעם רצו להביא אותו למבקר המדינה, והתקשורת, חבל על הזמן מה שהיא עשתה.

גאלב מג'אדלה: אני קיבלתי משרד עם 3,4 עובדים ערבים המועסקים במשרד והבאתי אותו ל-11,7, ברוח החלטת הממשלה.

גאלב מג'אדלה: 11,7 מדיניות שר בשנתיים.

גאלב מג'אדלה: חרדים שבחיים לא דרכו במשרד, יש להם שני חרדים וגם תקציב של 7 מיליון שקלים שאף פעם לא ראו אותו כי אמרו שלחרדים אין תרבות.

גאלב מג'אדלה: אני רוצה לומר לך אדוני המנכ"ל שיש שרים שאני מוכן להפקיד בידיהם מדיניות שר ושיקול ענייני, אבל יש שרים שאני לא יכול להפקיד בידיהם עז.

גאלב מג'אדלה: מאז שאני עזבתי פוטרו שישה עובדים ערבים והם כאלה שעברו מכרז מדינה.

גאלב מג'אדלה: שישה ערבים שעברו מכרז מדינה פוטרו, ביניהם מי שאחראית לשכה שיש לה תואר ראשון.

גאלב מג'אדלה: עשו עליה תרגיל והעבירו את המשרד לירושלים כך שהיא לא יכולה לנסוע לירושלים כי 50 אחוזים מהמשכורת הולכת לנסיעות.

יעקב אדרי: אדוני היושב ראש, מכובדי מנכ"ל משרד ראש הממשלה, יש כאן פספוס גדול.

יעקב אדרי: יש כאן כוונה טובה של הממשלה אבל התוצאה היא עגומה מאוד.

יעקב אדרי: מה שעשו כאן, בגלל לחצים פוליטיים – ובוא נאמר את הדברים ברור - הוסיפו מכאן ומשם והכניסו עוד עשרות ישובים.

יעקב אדרי: הטיפול הנקודתי במקור, ואני עברתי את זה כראש עיר וגבי יושב כאן ויודע, לקחו מעט ישובים שענו על הקריטריונים ודחפו אותם בכל הכוח.

יעקב אדרי: מה שקרה כאן עכשיו זה לעג לרש.

יעקב אדרי: אלה שמגיע להם באמת, יקבלו פחות כי עכשיו זה מתחלק בין כולם.

יעקב אדרי: זאת הבעיה הגדולה.

יעקב אדרי: מי שמגיע לו באמת על פי כל הקריטריונים יקבל עכשיו פחות כי מה שקרה זה שהעוגה נשארה אותה עוגה אבל היא מתחלקת בין יותר ישובים, וחבל.

ציון פיניאן: שתי הערות.

ציון פיניאן: יש פרוייקטים טובים מאוד ויש פחות טובים.

ציון פיניאן: אני מציע שתצאו לדרך.

ציון פיניאן: כל תוכנית היא בסיס לשינוי ולאחר שיוצאים לדרך אפשר לתקן ואם יש משהו לא טוב, עושים משהו טוב.

ציון פיניאן: צאו לדרך.

ציון פיניאן: אם נחכה לכל הערות והארות, לא יצא כלום.

ציון פיניאן: למדתי משיקום שכונות שלעולם לא קוצבים זמן לתוכנית.

ציון פיניאן: בשיקום שכונות, היכן שקצבו זמן, נכשלו כי גם ראש העיר לא יודע מה יהיה לו בעוד שלוש שנים ולא יודעים אם התוכנית תימשך.

ציון פיניאן: כל מה שאמרו בשיקום שכונות שלוש שנים, זה נמשך שלושים שנים.

ציון פיניאן: מדברים כאן על יזרעאל, לקצוב שלוש שנים, אבל אם אתם רוצים שלוש שנים, חכו, בעוד שלוש שנים שבו ויכול להיות שתראו שהזמן לא מספיק ואולי תאריכו את משך הזמן, אבל לא לומר שלוש שנים עמק יזרעאל וזהו.

ציון פיניאן: בעוד שלוש שנים תבדקו לגבי כולם אבל לא לקצוב זמן לאזור מסוים ולומר לו בעוד שלוש שנים.

ציון פיניאן: תאמרו שלוש שנים לכל התוכנית, תאמרו עשר שנים לכל התוכנית, ובעוד שלוש שנים תשבו ותסגרו את העניינים.

אמנון כהן: תודה על הדיווח.

אמנון כהן: גם אני בדעה שצריך לצאת בדרך ולראות איך הדברים מתפתחים.

אמנון כהן: צריך לחזק את הפריפריה ואנחנו עומדים לרשותכם.

משה גפני: תודה רבה.

משה גפני: אדוני המנכ"ל, תראה, יש לי מוסר השכל מהעניין הזה, אם אני אשאר, למרות שיכול להיות שידיחו אותי.

משה גפני: לגבי חוק ההסדרים, הממשלה הביאה חוק רגיל בחוק ההסדרים והיינו צריכים לעשות את זה מהר.

משה גפני: נרתמנו כולנו לעניין ועשינו חוק.

משה גפני: עשינו חוק שבאמת חשבנו שאנחנו מאפשרים לממשלה - הרי זה החוק והייתה כאן ביקורת על החוק הזה – לשלוט.

משה גפני: זה היה בחוק ההסדרים והאופוזיציה הצביעה נגד.

חיים אורון: לא בגלל חוק ההסדרים אלא בגלל התרגיל שהיה ברור שקורה כאן, שזה סתם.

משה גפני: אנחנו נאבקנו על העניין הזה של עשיית סדר בעניין של מפת אזורי עדיפות כאשר ידענו שגם לגבי הטבות המס תבוא הצעת חוק.

משה גפני: מה שקרה זה שהיום אנחנו מבוזים.

משה גפני: אנחנו, חברי הקואליציה, מבוזים.

משה גפני: למה אנחנו מבוזים?

משה גפני: משום שעשינו את מה שנדרשנו לעשות.

משה גפני: אני מרגיש סיפוק בעצם העובדה שלא נתנו למשבר הזה להתגלגל.

משה גפני: מה שקרה בעצם הוא שהייתה אנרכיה גם עם ראשי הרשויות מול המשרדים, בעיקר מול משרד החינוך, ועשינו חוק ובחוק אמרנו שאנחנו תוחמים את גבולות הגזרה שנותנים לממשלה לעשות הכל.

משה גפני: עכשיו אתה בא עם דיווח מאוד טוב, מאוד רציני, ואתה אומר שכל שר ייתן מתקציבו וכי אין שקל נוסף שאפשר לתת.

משה גפני: אני רואה שחבריי הערבים, ואני יחד אתם שמח על כך ש-40 אחוזים ממפת אזורי העדיפות הם ישובים ערבים, אני מאוד שמח על כך, אבל עם כל הכבוד, למה החרדים לא צועקים?

משה גפני: בגלל שיש להם שכל.

משה גפני: הם אומרים שישימו אותם במפת אזורי עדיפות, בלאו הכי הם יישארו עם אותו תקציב ולכן אנחנו לא צועקים.

משה גפני: כמה חרדים יש במפה הזאת?

אייל גבאי: לא עשינו מיפוי לפי זה.

משה גפני: אין הגדרה לחרדים.

משה גפני: לכן גם אי אפשר לעשות העדפה מתקנת ולכן אי אפשר להכניס אותם לשום חוק.

משה גפני: אין הגדרה לחרדים.

משה גפני: רק יודעים בכל הסטטיסטיקות כמה מהחרדים לא עובדים, כמה פרזיטים יש אצל החרדים, יש הגדרות רק לרע.

משה גפני: המציאות הזאת בה החוק של הטבות במס לא מגיע, זה דבר רע מאוד.

משה גפני: באמת, בסופו של דבר תהיה כאן פסיקה של בג"ץ.

משה גפני: הנושא של מפת אזורי עדיפות, ההחלטה היא החלטה טובה, אבל כל עוד היא לא מתוקצבת, יש בעיה.

משה גפני: ראשי הרשויות, אתם רוצים לדבר בכל מקרה?

משה גפני: ילין, תגיד משפט.

30074: איך אני יכול לומר משפט?

אלי אפללו: שיציג את עצמו.

משה גפני: ראש המועצה האזורית אשכול.

30074: נכון, אבל אני גם מייצג את הנהלת המועצות האזוריות.

משה גפני: לא רלוונטי.

משה גפני: תאמר משפט.

30074: אני עוקב אחרי המפה הזאת כבר מעל שנה מאז היא הגיעה לכאן.

30074: דיברנו על הפרמטרים העיקריים, כאשר הפרמטר הביטחוני הוא במיוחד הפרמטר של מועצות אזוריות.

30074: אני אומר משפט כי אין לכם זמן להקשיב לנו.

30074: אני חושב שג'ומס אמר את המלים אותן באנו לומר כאן.

30074: אני לא יודע היכן הוא שמע אותן, אולי יש אצלנו במשרדים הדלפות.

30074: במקום שאין יציבות ביטחונית וכלכלית, נדרשת הוועדה וממשלת ישראל להיות עוגן יציב.

30074: המפה הזאת היא הדבר היחידי שהוא יציב שאנחנו יכולים להביא דרכה תושבים חדשים לאזור, למכור את האזור ולהבין מה המשמעות של לחיות גם בעוטף עזה וגם בצפון בקו עימות.

30074: בלי זה אין לנו זכות קיום.

משה גפני: אתה ראש מועצה אזורית.

משה גפני: לפני מפת אזורי עדיפות ואחרי מפת אזורי עדיפות, חל אצלך שינוי?

משה גפני: אתה בעוטף עזה.

30074: בטח שחל שינוי ואני אומר לך איזה שינוי.

30074: השינוי הוא לרעה.

30074: קח את החינוך, ואתם מדברים כאן על המפה ואתם מדברים על החינוך.

30074: שלשום קיבלתי מכתב ממשרד החינוך האומר לי שאת כל המוחזקות עוד פעם מטרפדים ועוד פעם הכל מסובבים.

30074: משרד הפנים עדיין לא יישם את מפת העדיפות הלאומית.

30074: הוא לא יישם אותה.

30074: הוא עובד עם אותן נוסחאות.

30074: אתה רוצה שנמשיך הלאה?

30074: עברתי את כל משרדי הממשלה.

משה גפני: אתה רוצה לקבל תשובה או אתה רוצה לדבר?

30074: עברתי את כל משרדי הממשלה אחד לאחד.

משה גפני: לפני מפת אזורי העדיפות קיבלת מוחזקות, אבל אחרי מפת אזורי העדיפות אתה לא מקבל מוחזקות?

30074: אני מקבל מוחזקות בגלל שיש מצב ביטחוני נקודתי אבל לכל המועצות הורידו את כל המוחזקות.

30074: אני אומר לך שגם היום בתוך עוטף עזה אנחנו קיבלנו את המכתב שעוד פעם מורידים את המוחזקות.

30074: אי אפשר להתמודד עם מצב כזה במצב ביטחוני רעוע כאשר כל יום שני ושלישי לא רק שעזה בסגר אלא הישובים אצלנו הם בסגר כי כל הזמן מנסים לפגוע בנו.

משה גפני: תודה רבה.

משה גפני: עווד קאסם, אתה ראש רשות?

עווד קסאם: ראש מועצה מקומית כפר מזרעה.

עווד קסאם: משנת 2002 אני נמצא בבג"ץ על הקלה במס במזרעה.

עווד קסאם: הישוב נמצא ליד נהריה, שמאלה או ימינה וגם קדימה לנהריה.

עווד קסאם: נכנסתי לקו עימות דרך בג"ץ ללא הקלה במס.

משה גפני: אתה מדבר על הטבות מס.

עווד קסאם: כן.

עווד קסאם: האם יש ישוב כמו מזרעה בקו העימות שהוא לא מקבל הקלה במס?

אלי אפללו: לא.

אלי אפללו: אין.

עווד קסאם: אני מבקש מכבודך להתערב.

עווד קסאם: כבר הייתי כאן כמה פעמים וביקשתי להתערב בנושא הזה.

משה גפני: תודה רבה.

משה גפני: אייל גבאי.

משה גפני: חשוב מאוד לשמוע התייחסות בנושא.

אייל גבאי: אני אענה בשלוש דקות.

טלב אלסאנע: גם לגבי מזרעה.

משה גפני: אבל אנחנו לא דנים בהטבות מס אלא באזורי עדיפות.

אייל גבאי: אדוני היושב ראש הרגיש שישבתי בסערת רגשות כיוון שחלק מהדברים היו מאוד קשים לשמוע ואני חושב שלא מדויקים.

אייל גבאי: צריך להבין שני דברים.

אייל גבאי: הראשון, החוק מאפשר להטבות לפי המפה הקודמת של אזורי העדיפות להמשיך ולחול לתקופת מעבר וכך זה נעשה.

אייל גבאי: יש תקופת מעבר, מעבר מהמפה הקודמת למפה הנוכחית.

אייל גבאי: בעניין האמירות לגבי שרים ולהשאיר את זה לשיקול דעת השרים.

אייל גבאי: אני פשוט המום.

אייל גבאי: אני מסתכל כאן ואני רואה או שרים לשעבר או שרים לעתיד או גם וגם.

אייל גבאי: לחשוב שלשרים אין שיקול דעת ואין להם את היכולת להחליט בתחום משרדם, אני חייב לומר שכפקיד אני שומע שמאשימים בזה את הפקידים.

אייל גבאי: לחשוב שהשרים מאשימים בזה את עצמם, אני באמת מבולבל.

משה גפני: אבל לא זאת הייתה הטענה.

משה גפני: הטענה הייתה שאתה קובע מפת אזורי עדיפות ואתה לא מתקצב.

אייל גבאי: אני אתייחס לעניין התקציב.

משה גפני: אתה מציג את זה לא נכון.

משה גפני: הנושא שנותנים סמכות לשרים, נותנים סמכות לשרים וזה בסדר.

משה גפני: דרך אגב, יש כאן אחד שהוא לא שר לשעבר ולא יהיה שר לעתיד.

משה גפני: אחד.

משה גפני: לגבי אחרים, אתה צודק.

אייל גבאי: אתה לא יודע מה צופה העתיד.

משה גפני: הטענה של החברים בוועדה היא שאתה קובע מפת אזורי עדיפות, אז הרחבת, ואין ביקורת על זה כי ההחלטה היא החלטה טובה.

משה גפני: אבל אם אתה לא מתקצב את זה בשקל אחד, זה דבר שהוא לא רציני.

אייל גבאי: אני אענה על זה.

אייל גבאי: כאן צריך להבין את התפיסה.

אייל גבאי: גם במפה הקודמת לא היה תקצוב.

אייל גבאי: לא היה תקציב לסעיף אזורי עדיפות לאומית, לא 700 ולא 800.

אייל גבאי: הערכה של 700-800 היא מהאיגום של מה שהיה בסך הכל במקרים הקודמים.

אייל גבאי: צריך להבין שזה לא שמחר יגדל תקציב המדינה בגלל אזורי עדיפות לאומית.

אייל גבאי: בין אם זה היה באישור הכנסת ובין אם לא באישור הכנסת, בין אם במפה כזאת ובין אם במפה אחרת, זה היה במסגרת תקציב המדינה וכאן נשאלת השאלה שהיא השאלה הרלוונטית.

אייל גבאי: בתוך תקציב המשרד, האם המשרד עושה הסטות לטובת אזורי עדיפות לאומית, לעומת יתר ישראל, כי זאת המשמעות.

אייל גבאי: חברים, אנחנו רוצים אולי לעצום עיניים אבל צריך להבין שכאשר הולכים לאזורי עדיפות לאומית – ואני בעד – זה אומר שביתר הארץ, במקומות שחלק מאתנו גרים בהם, מקבלים פחות.

אייל גבאי: זה לא סוד.

אייל גבאי: המדרג קופץ פעמיים, גם להוא נותנים יותר וגם להוא נותנים פחות.

חיים אורון: זה לא המנגנון.

אייל גבאי: זה בסופו של דבר עולם ההסטות.

אייל גבאי: בתוך תקציב המשרדים יהיו הטבות.

אייל גבאי: אגב, בתוך החלטת הממשלה על חלק מהנושאים הם גם מגיעים לדיון בקבינט ולדיווח לקבינט הכלכלי.

אייל גבאי: הם לא עושים את זה לבד.

אייל גבאי: אנחנו נמצאים חצי שנה מאז אושרה המפה וכבר חלק מהמשרדים קבעו קריטריונים שעומדים להיכנס לתוקף וחלק יבוא.

אייל גבאי: בעניין השלוש והארבע שנים.

אייל גבאי: שלוש שנים לגבי נפת יזרעאל ואגב, כל המפה היא לארבע שנים.

אייל גבאי: ראיתם את הקפיצה, יזרעאל תיבדק שנה לפני שתיבדק כל המפה.

אייל גבאי: היא תיבדק.

אייל גבאי: אני לא יודע אם היא תיכנס או תצא, אני לא יודע אם אחרי ארבע שנים כל המפה תיכנס או תצא, אבל היא תיבדק.

משה גפני: "ההחלטה על אזור עדיפות לאומית שקיבלה הממשלה תובא לדיון בממשלה בכל שלוש שנים אם לא פג תוקפה קודם לכן".

הילה לנקרי: זה משהו אחר.

הילה לנקרי: זה לא מתייחס לזה.

משה גפני: החלטה על אזור עדיפות לאומית.

אלי אפללו: זה כתוב באופן ברור.

אייל גבאי: אני חייב אמירה אחת בעניין הטבות מס.

אייל גבאי: אני יודע שיש דיאלוג.

אייל גבאי: אני יודע שמשרד האוצר עוסק במפת הטבות מס.

אייל גבאי: בעניין הצעת החוק של חבר הכנסת אפללו, אם לא הייתי ברור או אני קצת הייתי מבולבל, תמכנו בה בקריאה הטרומית כפי שהייתה החלטת ועדת שרים לענייני חקיקה.

אייל גבאי: המשך הליכי החקיקה צריכים להיות מתואמים עם משרדי האוצר והמשפטים.

אייל גבאי: אנחנו מניחים שזה ייעשה ברוח החלטת הממשלה.

אייל גבאי: עד כאן אדוני היושב ראש.

משה גפני: הבנתי.

משה גפני: אני מודה לך.

משה גפני: יש לי בקשה אליך.

משה גפני: הישיבה הזאת הייתה ישיבה מאוד לא נוחה מבחינתי כי אני הרי תומך ידוע בממשלה.

משה גפני: הממשלה יוצאת כאן לא כל כך טוב ואני תומך ידוע בממשלה.

משה גפני: זאת אומרת, זה לא דבר שהוא סוד.

משה גפני: לכן אני מבקש שני דברים.

משה גפני: אני מבקש לא לחכות לעוד חצי שנה כדי לתת לנו את הדיווח.

משה גפני: אתה אומר שהמשרדים מכינים קריטריונים, אתה אומר שזה עוד מעט עומד להיכנס לתוקף, ואני מבקש, אם אתה יכול לגרום לכך, שהקריטריונים יגיעו לכאן כדי שנוכל לדון בהם ואז יהיה איזשהו בשר לדיון הזה.

אייל גבאי: ודאי אדוני היושב ראש.

חיים אורון: אין לך סמכות.

משה גפני: לדון?

משה גפני: אני לא יכול לדון?

משה גפני: בסדר.

משה גפני: מכיוון שאני תומך ידוע בממשלה אני אעשה דברים אפילו אם אין לי סמכות.

משה גפני: הדבר השני הוא לגבי הנושא של הטבות במס.

משה גפני: אתה מנכ"ל המשרד שאני לא יודע אם הוא הרגולטור אבל הוא צריך לדחוף את המשרדים.

אייל גבאי: כבוד היושב ראש, אני מציע שנדבר על זה.

משה גפני: בסדר.

משה גפני: עכשיו מתחיל להיות מעניין.

משה גפני: תודה רבה.

משה גפני: אני מודה לך.

משה גפני: בסך הכל היה מאוד מעניין.

חיים אורון: שייתנו לנו את המצגת.

חיים אורון: למזכרת.

משה גפני: כמו תמיד, חברי הקואליציה תמכו בממשלה.